VAASAN  HALLINTO-OIKEUS
PL 204
65101  VAASA				1.11.2010
Puh. 010 36 42611
Telekopio 010 36 42760
s-posti vaasa.hao@oikeus.fi

Oikeusministeriö

PL 25

00023  VALTIONEUVOSTO

LAUSUNTO  JULKISYHTEISÖN VAHINGONKORVAUSVASTUUTA KOSKEVASTA SELVITYKSESTÄ (OKEUSMINISTERIÖN SELVITYKSIÄ JA OHJEITA 59/2010)
Lausuntonaan yllä mainitusta selvityksestä Vaasan hallinto-oikeus esittää seuraavaa:

Selvityksen lähtökohta on, että julkisen vallan käyttäjän ja yksityisen välisessä oikeussuhteessa aiheutuneen vahingon korvaamisen edellytykset ovat mahdollisimman selkeät ja täsmälliset. 

Selvityksessä on tarkasteltu  julkisen vallankäyttäjän vahingonkorvausvastuun  sääntelyn toimivuutta ja sääntelyn mahdollisia kehittämistarpeita. Selvityksessä on päädytty suosittamaan standardisäännöksen (VahL 3:2,2), muutoksenhakuvaatimusta koskevan säännöksen (VahL 3:4) ja kannerajoitusta koskevan säännöksen (VahL 3:5) kumoamista. Lisäksi vahingonkorvauslakiin otettaisiin erillinen säännös, jonka perusteella virheellisestä tai laiminlyödystä viranomaisneuvonnasta aiheutuva vahinko tulisi korvattavaksi ja säännös, jossa julkisyhteisö velvoitetaan korvaamaan perustuslaissa turvattujen perusoikeuksien ja Euroopan ihmisoikeussopimuksessa turvattujen ihmisoikeuksien loukkaukset. Selvityksessä on päädytty puoltamaan julkisyhteisön toiminnassa aiheutuneen  VahL 5:6 §:ssä tarkoitetun kärsimyksen säätämistä korvattavaksi

Standardisäännös. Vaasan hallinto-oikeus yhtyy selvityksessä  päädyttyyn suositukseen standardisäännöksen kumoamisesta. Hallinto-oikeus kannattaa kuitenkin selvityksessä esitettyä vaihtoehtoa, jonka mukaan vahingonkorvauslakiin otettaisiin uusi julkisen vallan käyttäjän tuottamusarviointia tai korvausvastuun edellytyksiä laajemmin erittelevä säännös. Tämän vaihtoehdon valitsemisella voitaisiin varmistaa julkisen vallan käyttöön liittyvien erityispiirteiden huomioon ottaminen lainkäytössä. Tämä olisi perusteltua myös siksi, että selvityksessä suositettujen muutosten jälkeen korvausvaatimuksia tulisi todennäköisesti viranomaisten käsiteltäväksi nykyistä enemmän.

Muutoksenhakuvaatimus. Hallinto-oikeus yhtyy selvityksessä päädyttyyn suositukseen muutoksenhakuvaatimuksen kumoamisesta, koska muutoksenhakuvaatimuksen merkitys oikeuskäytännössä on ollut pieni. Periaatteellisesti suositettu muutos on merkittävä ja siihen liittyy selvityksessäkin esiin tuodut  prosessioikeudelliseen sääntelyyn ja ratkaisujen oikeusvoimaan liittyvät ongelmat, joiden ratkaiseminen edellyttää huolellista harkintaa.

Kannerajoitus. Kannerajoituksen kumoamiselle on olemassa vahvat perusteet ja hallinto-oikeus yhtyy suositukseen, johon selvityksessä päädytty. Tähänkin asiaan  saattaa kuitenkin liittyä merkittävä ongelma, kun tuomioistuin joutuisi ottamaan kantaa voimassaolevaan päätökseen, joka olisi toisen lainkäyttöelimen tekemä.

Neuvonta. Vaasan hallinto-oikeus kannattaa erillisen säännöksen ottamista vahingonkorvauslakiin, jonka perusteella virheellisestä ja laiminlyödystä viranomaisneuvonnasta aiheutuva vahinko tulisi korvattavaksi. Säännös tulee kuitenkin muotoilla täsmälliseksi ja rajata vain virkatehtäviin kuuluvaan neuvontaan. Säännöksen ottaminen vahingonkorvauslakiin tulisi todennäköisesti lisäämään vahingonkorvausvaatimuksia. Tämänkin vuoksi vahingonkorvauslaissa tulisi säännellä myös virkamiehen/viranhaltijan ja julkisyhteisön välinen suhde siten, että vastuu kohdistuisi regressioikeuden nojalla virkamieheen/viranhaltijaan vain poikkeustapauksissa.

Vaasan hallinto-oikeus yhtyy selvityksessä esitettyyn suositukseen, että  vahingonkorvauslakiin otettaisiin säännös, jossa julkisyhteisö velvoitetaan korvaamaan perustuslaissa turvattujen perusoikeuksien ja Euroopan ihmisoikeussopimuksessa turvattujen ihmisoikeuksien loukkaukset sekä julkisyhteisön toiminnasta aiheutuneen vahingonkorvauslain 5 luvun 6 §:ssä tarkoitetun kärsimyksen säätämistä korvattavaksi.

Selvityksessä esitettyjen suositusten toteutuminen tulisi todennäköisesti selkeästi lisäämään vaatimuksia julkisyhteisön aiheuttaman vahingon korvaamiseksi. Kun kysymys on yleensä julkisoikeudellisen normiston soveltamisesta aiheutuneen vahingon korvaamisesta, tulee asian jatkovalmistelussa vakavasti pohtia kysymystä siitä, tullaanko julkisen vallan käyttäjän korvausvastuuta koskevat vaatimukset käsittelemään yleisissä tuomioistuimissa vai annetaanko toimivalta asiassa jollekin muulle taholle.

Lausunto on valmisteltu työryhmässä, jonka jäseninä ovat olleet lainoppineet hallinto-oikeustuomarit Johan Hagman ja Jorma Niemitalo sekä määräaikainen hallinto-oikeussihteeri Ilpo Luoto.

Ylituomari			Liisa Talvitie